b'\n_START_ARTICLE_\nVictor Jara\n_START_SECTION_\nBarndom\n_START_PARAGRAPH_\nJara blev f\xc3\xb8dt i den lille by Chill\xc3\xa1n Viejo, syd for Santiago. Hans for\xc3\xa6ldre Manuel Jara og Amanda Mart\xc3\xadnez var fattige b\xc3\xb8nder._NEWLINE_For\xc3\xa6ldrenes \xc3\xa6gteskab var ikke lykkeligt og faderen forlod familien, da Jara stadig var barn. Moderen opdrog og underviste selv sine b\xc3\xb8rn, for at de kunne f\xc3\xa5 den uddannelse, hun aldrig selv fik._NEWLINE_Jaras moder d\xc3\xb8de, da Jara var 15 \xc3\xa5r gammel og han blev overladt til sig selv. Han begyndte at studere til revisor, men afbr\xc3\xb8d uddannelsen for at l\xc3\xa6se teologi. Efter nogle \xc3\xa5r opgav sin gerning for den katolske kirke, som han ans\xc3\xa5 for konservativ og h\xc3\xb8jreorienteret. Stadig uden uddannelse blev han indkaldt til milit\xc3\xa6rtjeneste, hvorefter han begyndte at spille musik, lave teater og han meldte sig ind i det chilenske kommunistparti.\n_START_SECTION_\nLivet som musiker\n_START_PARAGRAPH_\nSom musiker blev Jara hurtigt optaget af den chilenske folkemusik. I midten af 1950\'erne begyndte han en egentlig karriere som folkesanger, da han grundlagde musikgruppen Cuncum\xc3\xa9n. I begyndelsen af 1960\'erne slag han sit navn fast i det chilenske kunstnermilj\xc3\xb8, da han begyndte at optr\xc3\xa6de i La pe\xc3\xb1a de los Parra, som var ejet af \xc3\x81ngel Parra. Gennem Parra-familien blev Jara involveret i grundl\xc3\xa6ggelsen af Nueva Canci\xc3\xb3n-bev\xc3\xa6gelsen. Han udsendte sit f\xc3\xb8rste album i 1966 og i 1970 forlod han sit arbejde p\xc3\xa5 teatret for at hellige sig musikkarrieren. Han begyndte at skrive sange med politisk engagement og i denne periode skabte han nogle af sine mest kendte sange som "Plegaria a un labrador" ("En bondes b\xc3\xb8n") og "Te recuerdo Amanda" ("Jeg husker dig Amanda"). Under valgkampen i 1970 turnerede han til fordel for Unidad Populars kandidat Salvador Allende.\n_START_SECTION_\nPolitisk aktivisme\n_START_PARAGRAPH_\nAllendes valgkamp var succesfuld og han blev valgt som Chiles pr\xc3\xa6sident. Under Allende deltog Jara i politiske m\xc3\xb8der, p\xc3\xa5tog sig frivilligt arbejde og spillede frie koncerter til fordel for regeringen. Desuden turnerede han over hele verden, hvor han gjorde tilskuerne opm\xc3\xa6rksomme p\xc3\xa5 Chiles fredelige vej til socialismen.\n_START_SECTION_\nD\xc3\xb8den\n_START_PARAGRAPH_\nUnder det blodige milit\xc3\xa6rkup 11. september 1973, hvor milit\xc3\xa6ret afsatte Allende, som d\xc3\xb8de under angrebet p\xc3\xa5 pr\xc3\xa6sidentpaladset, var Jara p\xc3\xa5 vej til Det Tekniske Universitet (i dag Universidad de Santiago), hvor han var l\xc3\xa6rer. Universitet, der blot l\xc3\xa5 et par hundrede meter fra pr\xc3\xa6sidentpaladset, blev omringet af milit\xc3\xa6ret og ingen kunne komme ud. Den nat sov Jara p\xc3\xa5 universitet sammen med de andre l\xc3\xa6rere og studerende og sang for at opretholde modet. _NEWLINE_Om morgenen 12. september angreb milit\xc3\xa6ret Universitet, som blev angrebet af tanks og infanteri. De studerende havde i de foreg\xc3\xa5ende \xc3\xa5r v\xc3\xa6ret involveret i mange strejker og st\xc3\xb8rstedelen af b\xc3\xa5de l\xc3\xa6rere og studerende blev, af milit\xc3\xa6ret, anset som farlige marxistiske forbrydere og terrorister. Derfor blev V\xc3\xadctor Jara, sammen med tusinde andre Allende-tro chilenere, interneret p\xc3\xa5 det nationale fodboldstadion Estadio Chile (navnet \xc3\xa6ndret i 2003 til Estadio V\xc3\xadctor Jara). Mange af fangerne blev torteret og henrettet af milit\xc3\xa6ret. Jara blev gentagne gange udsat for grov tortur og simpel t\xc3\xa6sk, hvilket resulterede i, at han br\xc3\xa6kkede begge sine h\xc3\xa6nder og skuldre. Andre fanger har senere fortalt om, hvordan generalerne tvang Jara til at spille guitar og synge Unidad Populars slagsang "Venceremos". Han blev efterf\xc3\xb8lgende (muligvis den 15. eller 16. september) henrettet af skud fra et maskingev\xc3\xa6r. Jaras lig blev fundet i en vejkant i udkanten af Santiago. Kort f\xc3\xb8r sin d\xc3\xb8d skrev han et digt om forholdende for de politiske fanger. Digtet blev skrevet p\xc3\xa5 et papir og gemt i en af de andre fangers sko. Digtet blev aldrig navngivet, men er kendt som Estadio Chile. Jaras kone, Joan, fik lov til at begrave ham i al hemmelighed og flygtede efterf\xc3\xb8lgende sammen med deres to b\xc3\xb8rn til England._NEWLINE_Hun kunne senere fort\xc3\xa6lle om den fysiske mishandling, hendes mand havde gennemg\xc3\xa5et._NEWLINE_Den 9. december 2004, mere end 31 \xc3\xa5r efter mordet p\xc3\xa5 V\xc3\xadctor Jara, anklagede den chilenske dommer Juan Carlos Urrutia den pensionerede oberst Mario Manr\xc3\xadquez Bravo for mordet p\xc3\xa5 V\xc3\xadctor Jara. Obersten var den h\xc3\xb8jst rangerede officer p\xc3\xa5 Estadio Chile og mordet var, if\xc3\xb8lge \xc3\xb8jenvidner, en personlig ordre fra Manr\xc3\xadquez Bravo.\n_START_SECTION_\nRetsag i Florida 2015\n_START_PARAGRAPH_\nL\xc3\xb8jtnant Pedro Pablo Barrientos, f\xc3\xb8dt i 1949, og nu amerikansk statsborger med bop\xc3\xa6l i Florida, blev i 2009 af en af sine overordnede officerer, Jos\xc3\xa9 Alfredo Paredes, identificeret som Jaras morder, og en chilensk domstol forlangte ham udleveret fra USA. Dette skete dog ikke, men i 2013 anlagde Center for Justice and Accountability (CJA) sag imod Barrientos, anklaget for tortur, drab og forbrydelser mod menneskeheden. 14. april 2015 indledtes en f\xc3\xb8deral retssag mod l\xc3\xb8jtnanten i Florida.\n_START_SECTION_\nV\xc3\xadctors arv\n_START_PARAGRAPH_\nMilit\xc3\xa6rjuntaen under ledelse af General Augusto Pinochet form\xc3\xa5ede at bandlyse Jaras navn og musik i Chile. Jaras enke havde n\xc3\xa5et at smugle st\xc3\xb8rstedelen af Jaras originale musik ud af Chile, hvorefter den blev kopiet og distribueret p\xc3\xa5 verdensplan. Joan Jara skrev senere en bog om V\xc3\xadctor Jara, som p\xc3\xa5 dansk kom til at hedde V\xc3\xadctor Jara \xe2\x80\x93 Sangen som aldrig blev f\xc3\xa6rdig._NEWLINE_Den 22. september 1973 opdagede den russiske astronom Nikolaj Tsjernykh astroide 2644, som han navngav 2644 V\xc3\xadctor Jara for at hylde V\xc3\xadctor Jaras liv og virke. Jaras tragiske og brutale d\xc3\xb8d gjorde ham til et symbol imod fascisme og social uretf\xc3\xa6rdig b\xc3\xa5de i Sydamerika og i resten af verden.'